Kongen er på vei hjem til Norge. Mellomlandet i Emiratene.
LANGKAWI/OSLO (Aftenposten): Evakueringsflyet som har hentet kong Harald i Malaysia, mellomlandet i Emiratene like etter klokken 14.00. Klokken 15.28 lettet det igjen – og er nå på vei til Norge.  Saken oppdateres. Det medisinske evakueringsflyet med kong Harald og dronning Sonja er på vei til Norge, etter å ha mellomlandet i Sharjah i De forente arabiske emirater. SAS Boeing 737-700-maskinen som er leid inn av Forsvaret, landet i Emiratene søndag ettermiddag norsk tid for å fylle drivstoff. Klokken 15.28 norsk tid tok det av igjen, ifølge Flightradar. Det er ventet å lande på Gardermoen klokken 22.47. Men Forsvaret, som har ansvaret for transportoppdraget, vil ikke bekrefte at det er der flyet skal lande.  Etter landing vil kongen bli fraktet til Rikshospitalet der han vil bli innlagt og isolert på grunn av smittetester han skal gjennomgå. Kongen blir sykmeldt i to uker, ifølge Slottet. Kronprinsen vil i denne perioden være regent og overta kongens konstitusjonelle oppgaver, opplyser Kongehuset. Dette er den antatte ruten for evakueringsflyet: Ble innlagt med infeksjon Kong Harald (87) var innlagt på et lokalt sykehus på øya Langkawi i Malaysia fra tirsdag til søndag denne uken. Han pådro seg en infeksjon under en privat reise til den populære ferieøya.  Fredag landet et spesialtilpasset evakueringsfly fra SAS på den internasjonale flyplassen på Langkawi. Det brukes vanligvis til å evakuere sårede ukrainske soldater. Nå skal det frakte kong Harald trygt hjem til Norge. Søndag kl. 05.45 norsk tid kjørte en ambulanse helt inn til flyet på rullebanen med politieskorte. Like etter kl. 06 tok flyet av fra Langkawi, med kurs mot Sharjah i De forente arabiske emirater.  Der ble det altså fylt drivstoff, før turen mot Norge fortsatte.  Kongehuset opplyser søndag morgen at dronning Sonja reiser sammen med ham. Har fått pacemaker Lørdag fikk situasjonen en ny omdreining. Da skrev kongehuset i en pressemelding at kong Harald har fått operert inn en pacemaker.  – Pacemakeren ble implantert på grunn av lav hjertefrekvens. Beslutningen ble tatt i dag tidlig, og inngrepet var vellykket, uttalte kongens livlege Bjørn Bendz i pressemeldingen. Bjørn Bendz er spesialist i indremedisin og hjertesykdommer. – Inngrepet vil gjøre hjemreisen tryggere, sier Bendz. En pacemaker brukes når hjertet slår for langsomt eller hvis det stopper. Den lille innretningen har et batteri og sender via en ledning små strømstøt til hjertet og får det til å slå.  «Flyvende sykehus» Kongen har det etter forholdene bra, men trenger fortsatt ro, opplyste kongehuset lørdag.  Å sette inn en midlertidig pacemaker er en enkel operasjon som tar ti minutter, sier pacemakerkirurg og overlege Torkel Steen ved Ullevål sykehus til Aftenposten. Kong Harald har tidligere blitt hjerteoperert i 2020 og i 2005. Kongen fikk i 2005 en aortaklaff erstattet av en kunstig hjerteklaff. Denne ble byttet ut i 2020.  Forsvaret omtaler evakueringsflyet som «et mobilt sykehus» med respiratorer, hjertestartere og opptil 20 sengeplasser. Det er Forsvaret som organiserer hjemtransporten av kongen.  Rettelse: I en tidligere versjon av denne saken het det at flyet med kongen lå foran skjemaet. Det ser ikke ut til å stemme. Feilen ble rettet opp klokken 14.40.
Kong Harald er på vei til Norge fra Malaysia med et medisinsk evakueringsfly. Flyet mellomlandet i Emiratene for drivstoffylling. Kong Harald ble innlagt med en infeksjon og har fått operert inn en pacemaker. Han vil bli innlagt på Rikshospitalet ved ankomst i Norge. Dronning Sonja reiser sammen med ham. Kongen vil være sykmeldt i to uker. Kronprinsen vil være regent og overta kongens oppgaver.